Source: http://eur-lex.europa.eu/legal-content/HU/TXT/?uri=URISERV:dh0005
Timestamp: 2016-12-08 16:08:19
Document Index: 29776480

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság\n', 'bíróság ']

2011/168/KKBP határozat a Nemzetközi Büntetőbíróságnak nyújtott uniós támogatásról
A határozat célja a Nemzetközi Büntetőbíróság működését szabályozó szerződés, a Római Statútum egyetemes támogatottságának növelése – a Római Statútum sérthetetlenségének, valamint a Büntetőbíróság függetlenségének és eredményes működésének megőrzése mellett.
Lehetővé teszi továbbá az EU számára, hogy a kiegészítő jelleg elvének* figyelembevételével támogassa a Büntetőbírósággal folytatott együttműködést.
A határozat intézkedéseinek összehangolásáért az EU Tanácsa és az Unió külügyi és biztonságpolitikai főképviselője tartozik felelősséggel.
Az egyetemes támogatottság növelése
Az EU és 28 országa a Római Statútum egyetemes támogatottságát EU-n kívüli országokkal és regionális szervezetekkel folytatott tárgyalások és politikai párbeszédek, illetve a Római Statútumban megfogalmazott értékek, elvek és rendelkezések terjesztését célzó kezdeményezések elfogadása révén igyekeznek növelni.
Az egyetemes támogatottság növelése érdekében az EU és országai együttműködnek EU-n kívüli országokkal, nemzetközi intézményekkel és nem kormányzati szervezetekkel.
Az uniós országok megosztják az EU-n kívüli országokkal a Római Statútum végrehajtásával kapcsolatban szerzett tapasztalataikat. Ezen túlmenően az EU és országai technikai és pénzügyi támogatást is biztosíthatnak az említett EU-n kívüli országok részére.
A Nemzetközi Büntetőbíróság függetlenségének garantálása
A Büntetőbíróság függetlenségének biztosítása érdekében az EU és országai:
ösztönzik a többi országot, hogy fizessék be a Büntetőbíróság költségvetéséhez való hozzájárulásukat;
ösztönzik a Nemzetközi Büntetőbíróság kiváltságairól és mentességeiről szóló megállapodáshoz való csatlakozásukat és annak megerősítését;
elősegítik a Büntetőbírósághoz kapcsolódó munkát végző bírák, ügyészek, tisztviselők és jogi tanácsadók képzésének és támogatásának biztosítását.
A hatékony működés támogatása
A Büntetőbíróság hatékony működésének támogatása céljából az EU és országai egyedi megállapodásokat és egyezségeket is köthetnek.
A Büntetőbírósággal való teljes körű együttműködés a hatékony működés egyik előfeltétele. Ezért az EU és országai lépéseket tesznek annak érdekében, hogy biztosítsák az EU-n kívüli országok és a Büntetőbíróság közötti teljes körű együttműködés megvalósulását, ideértve az elfogatóparancsok gyors végrehajtását.
Az EU-n kívüli országok Nemzetközi Büntetőbírósággal való együttműködésének hiányára adott uniós válasz arra összpontosít, hogyan kezeljék az EU és országai az együttműködés elmulasztását.
A jelen határozat nyomán készült cselekvési terv középpontjában többek között a határozat célkitűzéseinek végrehajtására irányuló uniós tevékenységek összehangolása és a kiegészítő jelleg elvének alkalmazása áll.
A határozat 2011. március 21-én lépett hatályba.
A hollandiai Hágában székelő Nemzetközi Büntetőbíróság független nemzetközi szervezet. Feladata a népirtást*, az emberiesség elleni bűncselekményt* és a háborús bűncselekményt* elkövető személyek bíróság elé állítása. A Büntetőbíróság működését a 2002. július 1-jén hatályba lépett Római Statútum szabályozza, amelyet azóta valamennyi uniós ország ratifikált.
A büntetlenség elleni küzdelem terén tett uniós erőfeszítések
Az Európai Unió és a Nemzetközi Büntetőbíróság
* Kiegészítő jelleg: ebben a szövegkörnyezetben azt az elvet jelenti, amelynek értelmében a Nemzetközi Büntetőbírósághoz csak végső esetben lehet fordulni, vagyis a Büntetőbíróság kizárólag a nemzeti bíróságok sikertelensége esetén folytathat nyomozást és eljárást.
* Népirtás: valamely nemzeti, etnikai, faji vagy vallási csoport részének vagy egészének elpusztítása szándékával elkövetett cselekedetek.
* Emberiesség elleni bűncselekmény: a polgári lakossággal szembeni széles körű és szisztematikus támadás részeként elkövetett cselekedetek.
* Háborús bűncselekmény: a hadijogot (például a genfi egyezményeket) megsértő cselekedetek. Ezek közé tartozik például a hadifoglyokkal szembeni rossz bánásmód, a túszok kivégzése, illetve városok vagy falvak szándékos lerombolása.
A Tanács 2011/168/KKBP határozata (2011. március 21.) a Nemzetközi Büntetőbíróságról és a 2003/444/KKBP közös álláspont hatályon kívül helyezéséről (HL L 76., 2011.3.22., 56–58. o.)